Framkvæmdastjóri Orkuseturs telur að þegar stjórnvöld hætta að veita virðisaukaskattsívilnanir á rafmagnsbíla muni orkuskiptum bílaflotans seinka. Hann telur rétt að miða við ártal eða minnka afsláttinn í þrepum, annars muni nýskráningunum bensín og dísilbíla fjölga.
Sigurður Friðleifsson, framkvæmdastjóri Orkuseturs, segir að skattaívilnanir stjórnvalda á tengiltvinn-, rafmagns- og vetnisbíla hafi verið aðalforsenda þess árangurs sem Ísland hefur náð í orkuskiptum.
Við höfum verið í algjörri sérstöðu Íslendingar og Norðmenn í hraða orkuskipta og erum komin lengst í fólksbílaútskiptingu fyrir annað en jarðefnaeldsneyti og það byggist á þessari virðisaukaívilnun
sem er í báðum þessum löndum
Sigurður segir stórt skref að hætta algjörlega ívilnunum til umhverfisvænni ökutækja. Ríkisvaldið megi ekki líta á bíla sem bráðnauðsynlegan tekjuskapandi þátt. Það sé hagur allra, ef fólk er á annað borð að kaupa bíla, að það séu umhverfisvænni bílar og þá þarf að vera hvati til þess, því enn séu þeir bílar dýrari.
Svo má bara trappa niður þessar ívilnanir í gegnum ártal, eitthvað tiltekið ártal eða minnka það í þrepum, virðisaukaafsláttinn.
Við sjáum fram á að þessir bílar verði í boði fyrir alla og vonandi á réttu verði en við verðum að stilla þá af og hafa þolinmæði til þess að tryggja það að þeir séu á samkeppnishæfu verði.
Sigurður segir orkuskipti bílaflotans vera forsendu þess að Ísland nái að standa við skuldbindingar Parísarsáttmálans.
Ef þetta er tekið af þá mun það því miður verða til þess að nýskráningum bensín- og dísilbíla mun fjölga mikið og
við höfum ekki tölfræðilega efni á því.